Az Európai Parlament megszavazta: EU-s források segítenek a természeti katasztrófák után

A regionális fejlesztési alapok rugalmasabban használhatók fel a természeti katasztrófák utáni újjáépítésre

A szociális alapok a katasztrófák utáni egészségügyi ellátást és alapvető szükségleteket is finanszírozhatják

A gazdák, az erdőtulajdonosok, és a mezőgazdaságban és az erdészetben tevékenykedő kkv-k veszteségei kompenzálhatók

Két új jogszabály gyors uniós finanszírozást biztosít a 2024. január 1-je után bekövetkezett természeti katasztrófákat követő helyreállításhoz.

A regionális újjáépítési szükséghelyzeti támogatásra (RESTORE) irányuló javaslat lehetővé teszi az uniós országok számára, hogy az Európai Regionális Fejlesztési Alapot (ERFA) és a kohéziós alapokat könnyebben irányítsák át a katasztrófa utáni újjáépítésre. Az ERFA a teljes költségek 95 százalékáig finanszírozhat helyreállítási projekteket. A rászorulók gyors likviditásának biztosítása érdekében a teljes összeg legfeljebb 25 százalékának megfelelő további előfinanszírozást is rendelkezésre bocsátanának. A javaslat lehetővé tenné az Európai Szociális Alap Plusz forrásainak rugalmasabb felhasználását a rövid távú foglalkoztatási programok finanszírozására, az egészségügyi ellátáshoz való hozzáférés támogatására és az alapvető szükségletek biztosítására.

A rugalmasság a 2024-ben vagy 2025-ben bekövetkező katasztrófákra vonatkozna. 2025-ben a javasolt módosítások várhatóan 3 milliárd euró finanszírozást mozgósítanak azáltal, hogy a 2025–2027-es időszakra előreütemezik a kifizetéseket.

Helyreállítás a mezőgazdaságban és az erdészetben

A vidékfejlesztési programokból el nem költött pénzösszegekkel rendelkező uniós országok gyorsan fel tudják majd használni ezt a pénzt az ezekben az ágazatokban tevékenykedő azon gazdák, erdőtulajdonosok és kkv-k veszteségeinek kompenzálására, akiknek a katasztrófák tönkretették termelési potenciáljuk legalább 30 százalékát. Ezt a pénzt átalányösszegben fizetik ki, és teljes mértékben uniós forrásokból fedezik. A kedvezményezettek kifizetése 2025 végéig történik meg.

A jelentéstevők szerint

Andrzej Buła (EPP, Lengyelország), a RESTORE-rendelet társ-jelentéstevője elmondta: „Ez a jogszabály nagyon fontos a természeti katasztrófák által érintett térségek regionális és helyi hatóságai számára. Megmutatja, hogy az EU képes gyorsan és rugalmasan cselekedni, és hogy valódi segítséget nyújtunk európai polgártársainknak. Ez a segítség mostantól gyorsan elérhetővé válik.”

Younous Omarjee (A Baloldal, Franciaország), a RESTORE-rendelet társ-jelentéstevője kijelentette: „Miután a Parlament teljes támogatásáról biztosította a Mayotte szigetén pusztító, példátlan vihar áldozatait, elfogadtuk a RESTORE-jogszabályt, hogy biztosítsuk a segítséget e katasztrófa és az ehhez hasonló katasztrófák áldozatainak újjáépíteni, amit elvesztettek. A katasztrófákra adott válaszainkat és regionális politikánkat az éghajlatváltozás új valóságához kell igazítanunk. A RESTORE lehetővé teszi, hogy gyorsan és hatékonyan reagáljunk a jövőbeli katasztrófákra.”

Veronika Vrecionová (ECR, Csehország), az Európai Mezőgazdasági Vidékfejlesztési Alappal (EMVA) kapcsolatos rendelet jelentéstevője elmondta: „2024-ben több országot is érintettek természeti katasztrófák, és az EU által nyújtott konkrét segítségre nagy szüksége van az országoknak és a polgároknak egyaránt. A mai döntés számos tagállamnak segít abban, hogy a fel nem használt uniós forrásokat gyorsabban felszabadíthassák azok számára, akiknek sürgősen szükségük van rájuk.”

A RESTORE javaslatot 638 szavazattal, 10 ellenében és öt tartózkodás mellett fogadták el.

Az Európai Mezőgazdasági Vidékfejlesztési Alapból (EMVA) nyújtandó támogatást biztosító javaslatot 644 szavazattal, hat ellenében, három tartózkodással fogadták el.

A két javaslat a 2024 szeptemberében Közép-, Kelet- és Dél-Európában bekövetkezett árvizekre és erdőtüzekre reagál.

A következő lépések

Mindkét jogszabályt jóvá kell hagynia a tagállamok kormányaiból álló Tanácsnak. A jogszabályok az EU Hivatalos Lapjában való kihirdetésüket követő napon (RESTORE), illetve a kihirdetés napján (EMVA) lépnek hatályba.

Sajtókapcsolat:

* Zalán Eszter, sajtóreferens
* +32 228 40081 (BXL)
* eszter.zalan@europarl.europa.eu

Eredeti tartalom: Európai Parlament Magyarországi Kapcsolattartó Irodája

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17876/az-europai-parlament-megszavazta-eu-s-forrasok-segitenek-a-termeszeti-katasztrofak-utan/